**Ur.br.: 01-174/2021**

**Karlovac, 29. ožujka 2021.**

Na temelju članka 19. i članka 51. Zakona o vatrogastvu (Narodne novine br. 125/19), članka 3. i člankom 4.. Pravilnika o postupku izbora županijskog vatrogasnog zapovjednika i zamjenika županijskog vatrogasnog zapovjednika odnosno vatrogasnog zapovjednika Grada Zagreba (Narodne novine br. 27/2021) te članka 36. i članka 45. Statuta Vatrogasne zajednice Karlovačke županije od 25. studenog 2020. godine, a u skladu s točkom I. i točkom II. Odluke o raspisivanju javnog natječaja za županijskog vatrogasnog zapovjednika Vatrogasne zajednice Karlovačke županije Ur.br.: 01-169/2021 od 25. ožujka 2021. godine, raspisuje se

**JAVNI NATJEČAJ**

za prijem u radni odnos u Vatrogasnu zajednicu Karlovačke županije, na radno mjesto: **županijski vatrogasni zapovjednik** (1 izvršitelj – m/ž), na neodređeno vrijeme.

Kandidati moraju ispunjavati sljedeće uvjete:

* hrvatsko državljanstvo;
* završen preddiplomski i diplomski sveučilišni studij ili integrirani preddiplomski i diplomski sveučilišni studij ili završeni preddiplomski stručni studij i specijalistički diplomski stručni studij te najmanje deset godina iskustva na poslovima vatrogasca s posebnim ovlastima i odgovornostima na državnoj, županijskoj ili lokalnoj razini odnosno preddiplomski sveučilišni studij ili kratki stručni studij ili preddiplomski stručni studij u trajanju od tri godine i 15 godina iskustva na poslovima vatrogasca s posebnim ovlastima i odgovornostima;
* osoba mora imati posebno zdravstveno stanje i psihičku sposobnost za obavljanje vatrogasne djelatnosti što dokazuje potvrdom ovlaštene zdravstvene ustanove;
* osoba ne smije biti kažnjavana za kaznena djela protiv života i tijela (glava X.), kaznena djela protiv opće sigurnosti (glava XXI.), kaznena djela protiv imovine (glava XXIII.) i kaznena djela protiv službene dužnosti (glava XXVIII.), a koja su propisana Kaznenim zakonom (»Narodne novine«, br. 125/11., 144/12., 56/15., 61/15., 101/17. i 118/18.) ;
* osoba ne smije biti kažnjavana za kaznena djela protiv života i tijela (glava X.), kaznena djela protiv opće sigurnosti ljudi i imovine (glava XX.) i kaznena djela protiv službene dužnosti (glava XXV.), a koja su propisana Kaznenim zakonom (»Narodne novine«, br. 110/97., 27/98. – ispravak, 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12.).

Kao dokaz o ispunjavanju uvjeta kandidati su obvezni priložiti:

* kratku zamolbu i životopis;
* dokaz o stručnoj spremi (preslika diplome);
* dokaz o državljanstvu (preslika domovnice);
* dokaz o radnom iskustvu na poslovima s posebnim ovlastima i odgovornostima sukladno uvjetima natječaja (potvrda o podacima evidentiranim u matičnoj evidenciji HZMO-a i preslika Ugovora o radu ili potvrda poslodavca o radnom iskustvu na odgovarajućim poslovima – svi navedeni dokumenti moraju sadržavati vrstu poslova koje je kandidat obavljao, stupanj stučne spreme i struku utvrđene za obavljanje navedenih poslova i vremenska razdoblja u kojima je kandidat obavljao navedene poslove);
* presliku potvrde o važećem liječničkom pregledu za obavljanje vatrogasne djelatnosti ovlaštene zdravstvene ustanove;
* preslik uvjerenja o osposobljenosti za posebne ovlasti i odgovornosti.

Vatrogasna zajednica Karlovačke županije će po službenoj dužnosti pribaviti od Ministarstva pravosuđa i uprave potvrdu/uvjerenje o nekažnjavanju sukladno čl. 51. stavku 1. Zakona o vatrogastvu za sve kandidate koji su se javili na raspisani natječaj.

Na natječaj se mogu javiti osobe oba spola sukladno članku 13. Zakona o ravnopravnosti spolova. Riječi i pojmovi koji imaju rodno značenje korišteni u ovom natječaju odnose se jednako na muški i ženski rod, bez obzira na to jesu li korišteni u muškom ili ženskom rodu.

Prednost pri zapošljavanju pod jednakim uvjetima ima osoba koja je najmanje dvije godine obavljala poslove dobrovoljnog vatrogasca sukladno čl. 51. st. 4. Zakona o vatrogastvu te druge osobe sukladno propisima koji uređuju prednost pri zapošljavanju, a osoba koja se poziva na određeno pravo prednosti dužna je u prijavi na natječaj pozvati se na to pravo te je dužna osim dokaza o ispunjavanju traženih uvjeta uz prijavi priložti i svi propisanu dokumentaciju.

Prijave se podnose u roku od 8 dana od objave natječaja, na adresu:

**VATROGASNA ZAJEDNICA KARLOVAČKE ŽUPANIJE, Gažanski trg 11, 47000 Karlovac, s naznakom: ‘’ZA NATJEČAJ - županijski vatrogasni zapovjednik’’**

ili

**na adresu elektroničke pošte:** **info@193.vzkz.hr** **s naznakom: ‘’ZA NATJEČAJ - županijski vatrogasni zapovjednik’’.**

Svi podaci koje dostave kandidati obrađivat će se samo u svrhu provedbe natječaja. Kandidati prijavom na natječaj pristaju da VZ Karlovačke županije, kao voditelj obrade, prikupljene podatke na temelju ovog natječaja obrađuje samo u obimu i samo u svrhu provedbe istog, od strane ovlaštenih osoba za provedbu natječaja. VZ Karlovačke županije s osobnim podacima postupat će sukladno pozitivnim propisima uz primjenu odgovarajućih tehničkih i sigurnosnih mjera zaštite osobnih podataka od neovlaštenog pristupa, zlouporabe, otkrivanja, gubitka ili oštećenja.

Kandidatom prijavljenim na natječaj smatrat će se samo osoba koja podnese pravovremenu i urednu prijavu te ispunjava formalne uvjete iz natječaja. Urednom prijavom smatra se potpuna prijava, odnosno prijava koja sadržava sve navedene podatke iz natječaja.

Nepravodobne i nepotpune prijave neće se razmatrati. Osobe koje ne podnesu pravodobnu i urednu prijavu ili ne ispunjavaju formalne uvjete natječaja, ne smatraju se kandidatima prijavljenim na natječaj te će o tome biti pisano obaviještene. Podnositelj nepotpune prijave na natječaj neće biti pozivan na dopunu iste.

O rezultatima natječaja kandidati će biti obaviješteni u zakonskom roku.

**PREDSJEDNIK**

 **VZ KARLOVAČKE ŽUPANIJE**

 **Robert Hranilović, dipl.ing.**